O vin di confessâ un pâr di robis: nus plâs une vore il zûc dal balon, ma di passe vincj agns no rivìn a vê nissune simpatie pe rapresentative calcistiche dal Stât talian.
La prime par sigûr no je une colpe. La seconde, impen, e ven calcolade di tancj di lôr tant che une colpe gravone, un crimin penç, un delit esecrabil! Pardabon!
Al pues stâi che dopo des ultimis partidis il numar di chei che le pensin compagn di nô al sedi cressût, ancje se su la fonde di motivazions diviersis des nestris.
Al è dai Mondiâi dal ’90 che o vin tacât a jessi stomeâts dal fanatisim nazionalist che al è cressût ator dai «azzurri».
Di in chê volte e ancjemò di plui tai ultins agns si à fate indenant une tendince che e da plui impuartance al fat che i zuiadôrs a sedin pronts par cjantâ «Siam pronti alla mooorte» denant des telecjamaris pluitost che a sedin bogns di zuiâ cun «coraggio», cun «altruismo» e cun «fantasia», cemût che al cjantave Francesco De Gregori.
Tal 1982 Zoff, Gentile, Cabrini, Collovati, Causio, Pablito Rossi e ducj chei altris no cjantavin: a zuiavin e vonde… Altris timps.
Cheste incressite di nazionalisim tal balon e tal sport, in gjenerâl, e je dome il spieli di ce che al à incarulît dute la societât dal Stât talian e al à puartât daursi revisionisims e intolerancis di ogni sorte, peadis in maniere divierse cul cult de nazion «una d’arme, di lingua e d’altare», intant che la citadinance, la societât, la Costituzion e la “polis” a levin – e a continuin a lâ – a patràs, tra robariis, prepotencis e altris cragnis ancjemò.
O vin simpatie par Prandelli, tant che om e tant che alenadôr, e ancje par almancul cualchidun dai zuiadôrs puartâts in Brasîl, di Darmian a Sirigu, però o scugnìn dî che o si contents di cemût che e je lade. Par plui motîfs.
Tra chescj e je chê tendince viers dal pinsîr unic tipiche taliane: dopo Italie-Ingletiere pe informazion Made in Italy i talians a jerin i plui bulos dal mont, Balotelli «santo subito», la scuadre un esempli di tecniche e di tignude atletiche; dopo de partide de Costa Rica al saltave fûr cualchi dubi, parcè che no si podeve fâ di mancul par vie che cualchidun dai «azzurri» al vaive par vie dal cjalt, dal umit e dal scjafoiaç; dopo dal Uruguay i erois di cuindis dîs prime a son deventâts une bande – anzit: une bande di bandis – di bogns di nuie, di pipinots e di figurinis.
«Esperando la proxima hola» – par dîle cun Manu Chao – di superomisim tricolôr…
Se te partide de Italie cuintri de Ingletiere al jere in teorie dificil sielzi par cui tignî, cul Costa Rica e cul Uruguay no vin vût nancje un dubi.
Uns pocjis di resons par sintîsi dongje dal Costa Rica a vegnin ricuardadis ancje achì.
Pal Uruguay al baste menzonâ la storie dal president Pepe Mujica, che al è une vore cognossût. Ma no dome: a son ancje i uruguayans di divignince furlane, a tacâ di chel Zuan Minut, sindacalist e poete protagonist des lotis contadinis te Basse orientâl dopo de Prime vuere mondiâl, tal 1923 libar di scugnî lâ di là de Grande Aghe, che impen lu cognossin in pôcs ancje chi di nô. E chest nol è just e par sigûr nol è un câs.
Dongje di chescj e di altris motîfs ancjemò al è ancje il fat che il mister talian ur veve domandât ai siei di jessi patriotis e patriotics… No varessial fat miôr a invidâju a jessi oms e zuiadôrs di balon: coragjôs, altruiscj e fantasiôs?
Si podaraial imparâ alc di cheste esperience, tal sport e no dome? O vin i nestris dubis, ma nus plasarès, in gjenerâl, che invezit di incjocâsi di nazion e di patrie o vessin alc altri di miôr: plui cussience civiche, plui rispiet pai dirits e pai dovês, plui atenzion pe complessitât dal mont e pes identitâts che a son plurâls e dinamichis e no àn ni jerarchiis ni sorestants.
Dut chest, par noaltris furlans, al volarès dî ancje liberâsi di chê robe assurde che nus àn usâts a clamâ «piccola patria» e vê plui cussience, vê plui dignitât e vê – e domandâ – plui rispiet.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn